Echipa de rugby CSM Bucovina Suceava a reușit să se impună, sâmbătă, pe stadionul Unirea, în fața Sportului Studențesc, cu scorul de 33-13, după un meci care nu a fost atât de ușor precum pare după scor.
Să spunem mai întâi că această victorie vine după o perioadă de aproximativ 2 ani în care sucevenii nu au mai reușit să câștige vreun meci. Constrânși de federație să joace într-o ligă comasată, și cu echipe profesioniste, CSM Bucovina a avut un an 2023 de coșmar, cu înfrângeri grele, dar în 2024 s-a observat un progres important, adus cu precădere de jucătorii tineri, campioni cu LPS Suceava în campionatul U 20.
Pe acest fond, a venit și victoria de sâmbătă, după ce oaspeții au condus cu 6-0. Elevii antrenorului-jucător Marcel Crețuleac au fost însă mai buni, punând treptat diferență pe tabelă, după faze frumoase, concretizate l prin eseuri înscrise cu liniile de viteză.
Sucevenii au înscris în acest meci cinci eseuri prin Lucian Godroman (două), Gabriel Plăcintă, Adrian Borș și Andrei Manole, loviturile de picior fiind transformate atât de Cristi Bilauca cât și de Lucian Godroman.
În urma acestui meci, sucevenii au obținut și bonusul pentru mai mult de 4 eseuri marcate, în total 5 puncte.
RC Gura Humorului a stat și în această etapă, după ce oaspeții de la Iași au solicitat amânarea pentru că internaționalii din Republica Moldova au avut meci cu naționala lor. Cu multe meciuri amânate, humorenii vor avea o lună iunie de foc, în care vor juca 5 partide.